娛圈單打:擺酒擺足三日 晒命招來嫉恨
「十優港姐」麥明詩(Louisa)風騷出嫁,擺酒擺足三日,唔止惹來舊愛林作酸勁大發,聲言自己和女友裕美結婚,也要擺酒十八區;更因為連日來在個人社交網「唧牙膏式」放出婚宴靚相,招來網民又妒又恨,鬧佢仲要晒命晒到幾時!
好心啦,結婚係人生大事,難得嫁得有情郎,晒吓命都唔過分啫。何況Louisa不過喺個人社交網晒相,並無佔用公眾資源,網民唔鍾意大可唔睇,又使乜咁激動呢?難怪有粉絲幫口反駁,指有啲人咁唔抵得,係咪自己婚姻不如意咋?
嗱,新婚燕爾的Louisa心情靚絕,根本唔介意網民批評,仲話因為朋友及Sponsor眾多,起碼要繼續Po多一個星期,拜託大家忍耐一下!十優港姐果然品學兼優,面對網民無理取鬧依然保持大方得體,亦唔會因為怕咗網絡威力而妥協,真係要畀個讚佢!
其實,Louisa擺酒擺足三日係有原因嘅,梗係並非為咗晒命,而係希望老爺奶奶、自己父母都開心咋!佢話第一日在圍村擺酒,係因為男家係圍村人,希望老爺奶奶滿意;第二場婚宴,則要照顧自己父母及親朋戚友意願,唔希望掛一漏萬;到了第三日,主角係自己和老公,要搞一場夢想中最完美的婚禮,讓所有人盡興。所以話啫,十優港姐係晒得有道理!
再講吖,結婚一生人一次,當然要做到十全十美,唔好留有遺憾。Louisa都係想為自己製造一個難忘回憶啫,難得佢有體力有財力,莫講話擺酒三日啦,擺足一個禮拜又干卿底事!真正愛錫呢對新人的親友,又點會介意佢晒命吖!